Hun står ved et spejl og retter på håret. Spejlbilledet skjuler det meste af barmen. Et hvidt klæde dækker det meste af bagdelen.

Men man ser stadig for meget i Facebooks øjne. Webstedet har sagt nej tak til en annonce med "Kvinde foran et spejl" og dermed censureret et højdepunkt i dansk guldalder.

The Copenhagen Book er turistorganisation med speciale i herboende udlændinge. Hirschsprungs Samling ligger bag Statens Museum for Kunst og er hjemsted for nogle af hovedværkerne i dansk kunst gennem det 19. århundrede.

Da organisationen ville gøre reklame for samlingen, brugte man C.W. Eckersbergs berømte "Kvinde foran et spejl" fra 1841 som blikfang. Man bad Facebook promovere opslaget mod et mindre annoncebeløb - "og det kunne vi så ikke få lov til," siger The Copenhagen Book.

C.W. Eckersbergs berømte billede »Kvinde foran spejl«. Fold sammen Læs mere Læs mere

Organisationen fik en mail med webstedets retningslinjer:

"Vi tillader ikke billeder eller videoer, der antyder nøgenhed gennem f.eks. sløring eller beskæring. Sådanne annoncer er ømtålelige og fremkalder typisk negative reaktioner fra seere."

Det afgørende for Facebook har altså været antydningerne plus alt det usynlige. For hvis spejlet havde været større eller klædet mere løst, ville kvinden overraskende nok have været nøgen.

Lise Harbeck fra Hirschsprung tager historien fra den humoristiske side, men kan godt forstå selve rationalet bag Facebooks beslutning.

"Det er helt klart et maleri med underspillet erotik," siger hun. "Eckersberg spiller på selve tildækningen. Og han lurer i en vis forstand på hende - næsten som gennem et nøglehul. Selv om han har malet hende utrolig godt, har han også anbragt hende i en meget hverdagsagtig situation."

Både Berlingske og The Copenhagen Book har søgt kontakt med Facebook for yderligere kommentarer, men uden held.